**NOTĂ INFORMATIVĂ la proiectul de Lege**

**pentru modificarea şi completarea unor acte legislative**

Prezentul proiect de lege este elaborat în conformitate cu art.21 al Legii nr.780 din 27.12.2001 privind actele legislative.

Aspectele invocate în prezentul proiect vizează trei dintre problemele abordate de către rezidenții Zonelor Economice Libere în cadrul ședințelor organizate de către Ministerul Economiei, cu participarea acestora.

În temeiul prevederilor pct.7 lit. d) spct.1) şi 5) al Regulamentului privind organizarea şi funcţionarea Ministerului Economiei, unele dintre atribuțiile Ministerului Economiei rezidă în „*perfecționarea cadrul legislativ în vederea stimulării activităţii investiţionale, precum şi monitorizarea şi analiza procesului de creare şi dezvoltare a zonelor economice libere, de realizare a proiectelor investiţionale strategice şi a proiectelor care au un efect benefic pentru economia naţională.”*

Întru realizarea acestor atribuții, precum şi a dezideratului privind îmbunătățirea climatului investițional, reliefat într-o serie de documente de politici, precum [Programul de activitate al Guvernului Republicii Moldova](http://www.interlic.md/2011-01-14/programul-de-activitate-al-guvernului-r-moldova-integrarea-europeana-libertate-democratzie-bunastare-19487.html)  2015-2018, Hotărârea Guvernului cu privire la aprobarea Planului naţional de acţiuni pentru implementarea Acordului de Asociere Republica Moldova - Uniunea Europeană în perioada 2014-2016 nr.808 din  07.10.2014, Legea pentru aprobarea Strategiei naţionale de dezvoltare "Moldova 2020" nr.166 din 11.07.2012, Hotărârea Guvernului nr.1288 din 09.11.2006 cu privire la aprobarea Strategiei de atragere a investiţiilor şi promovare a exporturilor pentru anii 2006-2015, Ministerul Economiei a elaborat prezentul proiect de act legislativ, ce vizează următoarele aspecte.

**1. Procedura scoaterii deşeurilor din zona economică liberă -** conformcadrului legal în vigoare,pentru a permite scoaterea deşeurilor produse în urma prelucrării pe teritoriul ZEL, pe restul teritoriului vamal pentru înstrăinare către un agent economic ce le va colecta şi scoate ulterior pentru prelucrare pe teritoriul altui stat, rezidentul urmează să depună declaraţia vamală de import, şi să achite drepturile de import cuvenite conform art.91 alin.(2) al Codului vamal. Or, valoarea acestor drepturi de import se calculează în valoare nu mai mică decât cea datorată la momentul plasării mărfurilor în destinația iniţială, fără a fi considerate anumite particularități, precum uzura acestora, fapt ce generează anumite dificultăți în activitatea rezidenților ZEL.

Astfel, aspectul privind valoarea acestor drepturi de import se soluționează prin modificarea pct.234 al Regulamentului privind modul de declarare a valorii în vamă a mărfurilor introduse pe teritoriul Republicii Moldova, aprobat prin Hotărârea Guvernului nr.600 din 14.05.2002 (proiectul se anexează).

Mecanismul privind permisiunea scoaterii acestor deşeuri se propune a fi instituit prin modificarea art.20 alin.(1) lit. c) al Legii nr.1347 din 09.10.1997 privind deșeurile de producţie şi menajere, conform căruia „(1*) Se interzice introducerea în ţară de deşeuri şi reziduuri de orice natură, în stare brută, cu excepţia maculaturii prelucrate, a deşeurilor şi resturilor din fontă, fier sau oţel şi a cioburilor din sticlă, prevăzute în anexa nr.3, destinate utilizării în calitate de materie primă secundară la întreprinderile autohtone existente, în scopul prelucrării, acumulării temporare, depozitării, înhumării sau distrugerii prin orice metode”;*

În temeiul inițiativei lansate, se propune completarea acestui articol cu următorul cuprins „precum şi a deşeurilor de producţie obţinute în urma proceselor tehnologice derulate pe teritoriul zonelor economice libere, destinate acumulării temporare pe teritoriul Republicii Moldova, şi exportului acestora .”

Prin urmare, rezidentul ZEL închide Declaraţia vamală de zonă liberă cu Declaraţia vamală de import al deşeurilor, achită drepturile de import, iar importatorul va depozita aceste deşeuri pe teritoriul R.M. după care, în mod obligatoriu, le va exporta.

În această situaţie se vor achita următoarele drepturi de import: taxa vamală (nu se va achita, dacă se respectă condiţiile ca aceste deşeuri să fie produse în ZEL, conform art.28 lit. l) al Legii cu privire la tariful vamal); taxa pentru proceduri vamale; accizele, dacă dintre aceste deşeuri se regăsesc şi mărfuri supuse accizelor, conform Anexei nr.1 la Titlul IV al Codului fiscal; TVA cota zero, conform art.104 lit. f) al Codului fiscal.

**2.** **Aspectul privind obținerea încheierii de la Ministerul Mediului** (Inspectoratul Ecologic de Stat) privind locul şi metoda de distrugere a mărfurilor, în cazul în care distrugerea mărfurilor ar putea cauza prejudicii mediului înconjurător. Deşi art.100 al Codului vamal dispune că, această încheiere este solicitată de către organul vamal abilitat, în practică organele vamale impun această sarcină către rezidenții zonelor economice libere.

Menţionăm că, emiterea unui astfel de act permisiv nu este prevăzută în atribuțiile Inspectoratului Ecologic de Stat, prevăzute în Regulamentul acestuia, aprobat prin Hotărârea Guvernului nr.77 din 30.01.2004, precum şi nici în textul Legii nr.1347 din 09.10.1997 privind deșeurile de producţie şi menajere.

Mai mult, acest act permisiv nu este inserat nici în Nomenclatorul actelor permisive, aprobat prin Legea nr.160 din 22.07.2011 privind reglementarea prin autorizare a activităţii de întreprinzător. Or, potrivit prevederilor art.4 al Legii citate *„Autorităţile emitente sânt în drept, în limita atribuţiilor prevăzute de lege, să solicite/să elibereze şi să invoce persoanelor care desfăşoară activitate de întreprinzător şi/sau angajaţilor acestora doar actele permisive stabilite în Nomenclatorul actelor permisive, expus în anexa la prezenta lege.*

*(3) Un act permisiv poate fi invocat şi/sau aplicat doar după includerea sa în Nomenclatorul actelor permisive.”*

În acest sens, pentru a evita aplicarea subiectivă şi arbitrară a prevederilor legale de către organele de protecție a mediului, propunem amendarea art.100 al Codului vamal.

**3.** **Aspectul privind obligaţia de a prezenta rapoarte trimestriale -** conform art.90 al Codului vamal rezidenţii zonelor libere prezintă trimestrial Serviciului Vamal rapoarte de evidenţă a fluxului de materiale, mărfuri şi produse finite.

Conform celor relatate de rezidenți, această obligație le creează cheltuieli sporite legate de plata unui contabil, deoarece aceste dări se prezintă trimestrial. Mai mult, valoarea acestor prevederi este redusă, dat fiind faptul că toate informațiile solicitate se regăsesc deja în declarațiile vamale depuse de către rezidenți. Prin urmare, organul vamal dispune de această informație sistematizată în Sistemul Informațional Vamal „Asycuda World”.

Astfel, întru evitarea acestor cheltuieli suportate de către rezidenții ZEL, se propune modificarea art.90 al Codului vamal.

Amendamentele aduse art.7 alin.(15) al Legii cu privire la zonele economice libere vin în acelaşi context cu explicațiile anterior reliefate.

**Secretar de Stat Lilia PALII**